Անպոչ երկկենցաղներ

Անպոչ երկկենցաղներ (), երկկենցաղների դասի կարգ։ Հայտնի է մոտ 2100 տեսակ՝ միավորված 12 ընտանիքի, 176 ցեղի և 3 ենթակարգի մեջ։ Հայաստանում տարածված է 6 տեսակ՝ սիրիական սխտորագորտ, կանաչ դոդոշ, սովորական ծառագորտ, փոքրասիական ծառագորտ, լճագորտ և փոքրասիական գորտ. Տարածված են գրեթե բոլոր մայրցամաքներում։

Արտաքին կառուցվածքը 
Հասունի մարմինը կարճ է, լայն, պարանոցը վատ է արտահայտված։ Կերպարանափոխության ընթացքում պոչն անհետանում է։ Զույգ վերջավորությունները լավ են զարգացած, հետինները 2-3 անգամ ավելի երկար են առջևիններից և լավ հարմարված են թռիչքային տեղաշարժմանը։ Թմբկաթաղանթը զարգացած է։

Կենսակերպ 
Վարում են ցամաքային կամ կիսաջրային կյանք, որոշ տեսակներ ապրում են միայն ջրում։ Ցամաքայինները լինում են ծառաբնակ (ծառագորտեր) և գետնափոր։ Ծառաբնակների որոշ տեսակներ որսի հետևից ծառից ծառ կարող են թռչել 12 մ և ավելի։ Գետնափորները ցերեկները թաղվում են հողի մեջ՝ երբեմն հասնելով 75 սմ խորության։

Նշանակություն 
Օգտակար են. ոչնչացնում են վնասակար միջատներին, որոշ տեսակներ սնունդ են թռչունների և մի շարք մուշտակավոր կենդանիների համար։
 

Երկկենցաղներ